**Timmisartortartoq (inuussutissarsiutigalugu timmisartortartoq)**

Qinnuteqarfissamut ulloq killissarititaasoq: 1. marts.

Ulloq aallartiffissaq: Isumaqatigiissuteqarnikkut.

Sumiiffik: Nuuk, Roskilde.

Timmisartortartutut sulerusuppit aamma timmisartuussisarnissat timmisartunillu attartorluni timmisartuussinerit aaqqissuuttarusuppigit naammassillugillu? Taava timmisartortartutut (suluusalinnut) ugguuna ilinnialernissamut qinnuteqarnissarnut periarfissaqarput. Ilinniagaq ukiut marluk missaanni sivisussuseqartarpoq Roskildemilu ingerlanneqartarluni. Ilinniarnermi atuagarsorneq aamma suliffinnik misiliineq (timmisartorneq) ingerlanneqartarpoq.

Namminersorlutik Oqartussat immikkut ittumik timmisartortartunngornianut ukiumut amerlanerpaamik arfinilinnut aningaasaliisarpoq.

**Piumasaqaatit**

Timmiartortartunngorniatut tiguneqassaguit piumasaqaatit uku naammassisimasussaavatit:

* ilinniarnertuunngorniarfimmi tuluttut B-mi aamma matematikkimi B-mi minnerpaamik 7-imik karaktereqarlutik misilitsissimasut, imaluunniit tuluttut A-mi aamma matematikkimi A-mi minnerpaamik agguaqatigiissillugu faagini taakkunani 4-mik karakteereqarlutik misislitsissimasut,

imaluunniit

* HF-imi fagini ataasiakkaani misilitsinnermi danskisut A-mi, tuluttut A-mi kiisalu matematikkimi B-mi agguaqatigiisillugu faagini taakkunani minnerpaamik 7-mik karakteereqarlutik angusisimasut. Ilinniakkap aallartinneqarnerani qinnuteqartoq amerlanerpaanik 35-nik ukioqartuussaaq.

Agguaqatigiissillugu angusat naatsorsornerini misilitsinnermi angusat kisimik ilanngunneqassapput ukiumut angusaajunnartut ilanngunnagit.

**Air Greenland A/S-imit piumasaqaatit**

Ilinniartitaaneq allaffissornikkut A/S Greenland-imit aqunneqassaaq, Naalakkersuisoqarfiup inassutigisaasa akornanni toqqaasartuusussamit – pisariaqartunik piginnaaneqarnissaq eqqarsaatigalugu, kiisalu ilinniareernerup kingorna suliffissaqarsinnaaneq tunngavigalugu, - inuit:

* teorimik atuarnermi piumasaqaataasumik misilitsinnermi angusisimanissaq,
* Air Greenland A/S-ip tarnip pissusaanik tarnikkullu qisuariartaatinik misilitsitsinernik angusisimanissaq,
* inuussutissarsiutigalugu timmisartortartutut allagartartaarnissamut instrumentinillu atuisinnaanermut allagartartaarnissamut atorneqartussamik atuarsinnaanermik misilitsinnerup naammassisimanissaa,
* Nammineerluni flight controls-imik ingerlatseqatigiiffiup timmisartuini immikkut ittumik aaqqissuussinertaqanngitsumik suliaqarsinnaaneq aamma timmisartortartussatut piukkunnartutut nalilerneqarneq.

**Misilitsinnerit**

Aallartinnginnermi misilitsinnerit arlallit ingerlanneqarlutillu angusiffiusimassapput. Misilitsinnerit siunertaraat qinnuteqartoq ilinniakkaminik naammassinnissinnaanersoq kiisalu inuussutissarsiutigalugu timmisartortartuusinnaanersoq nalilersussallugu.

Misilitsinnerit makku ilaapput.

**Oqaloqatigiinneq aallarnisaataasoq**

**Silassorissutsimik misilitsinneq**

Tassani qinnuteqartup ajornartorsiutinik iluarsiisinnaanera nutaanillu ilisimasaqalersinnaanera nalilersorneqartarput. Piginnaasat pingaarutillit - ilaatigut timmisartortartup sulinermini atuuffii ilaatigullu ilinniarnerup nalaani atuagarsornerujussuarmi ilikkagassarpassuaqartumi.

**Ilisimasanik misilitsinneq**

Tassani qinnuteqartup tuluttut matematikimilu piginnaasai nalilerneqartarput. Tuluttut piginnaanerit pitsaasut pisariaqartinneqarput, tassami ilinniarneq tuluttut ingerlanneqartarami. Matematikimik ilisimasaqarluarnissaq fagini arlalinni pisariaqartinneqarpoq, ass. sumiissusersiornermi, flyteknik datalæremilu.

**Teknisk-mekaniskimik misilitsinneq**

Tassani misilitsinnermi teknikikkut-mekaniskikkut eqqarsarsinnaaneq nalilersorneqartarpoq.

**Timmisartut tarraattut isikkullit suussusersiniarneri**

Misilitsinnermi tassani timmisartup inissisimaffimminik nikerartarnerani qanoq allanngortarnera pillugu takorluuisinnaaneq nalilersorneqartarpoq - tassa aalanerit 3D-mik paasinnissinnaaneq tassani pineqarluni.

**Piginnaasanik misiliineq**

Misilitsinnermi tassani qinnuteqartoq sulianik arlalinnik suliaqarsinnaanersoq nalilersorneqartarpoq, ass. assani atuutigalugit qaratsaminik suliaqarsinnaanersoq nalilersorneqartarluni.

**Apersuineq**

Qulaaniittut misilitsissutissat ingerlanneqareerpata toqqaaniarneq apersuinikkut naggaserneqassaaq, tassani tarnip pissusaanik ilisimasalik timmisartortartut sulinerannut ilinniarnerannullu atungassarititanik immikkut ilisimasalik nalililiisuussalluni. Misilitsikkiartorluni oqaloqatiginnikkiartorlunilu angalanerit Air Greenland A/S-imit akilerneqartassapput. Taakku saniatigut Air Greenlandip ilinniarnermut immikkoortortaa suliat ilaannik suliarinnittarput, tassani pineqartarlutik timmisartortartunngorniartut timmisartuutileqatigiinni akuersissuteqartuni sulinissaminnut tulluartinneqanngikkaangata imaluunniit timmisartortartunngorniartoq ilinniarnerminik kipititsiniaraangat. Air Greenlandip timmisartornermi pisortaata aalajangiineri aalajangiisuusarput.

Ilinniarfiup kiisalu Air Greenlandip akornanni isumaqatigiissusiortoqarsimavoq, tassani Air Greenland timmisartortartunngorniaq timmisartortartutut ilinniarnermi anguniakkat angusimanngikkaangagit ilisimatinneqartassoq.

**Aningaasaqarneq najugaqarnerlu**

Air Greenland A/S aamma Namminersorlutik Oqartussat nunatsinni timmiartortartutut ilinniagaqarneq pillugu suleqatigiinnissamik aningaasaliinissamillu isumaqatigiissuteqarsimapput. Isumaqatigiissut taanna naapertorlugu timmisartortartunngorniatut tiguneqartut ilinniakkami aningaasartuutit affaat akilertassavaat. Nammineq aningaasalersuineq Ilinniagaqarnersiuteqarfimmit immikkut 350.000 - 400.000 kr. missaannik taarsigassarsisoqartarpoq taarsigassarsiallu allatut ilinniarnerup nalaani erniaqaratillu akilersugassaanatik.

Danmarkimi ilinniagaqarnersiuteqarnissaq, SU, aamma ilinniakkavit akilerneqarnissaanut tapiissutinik qinnuteqarsinnaavutit. SU-nik qinnuteqarit uanilu annertunerusumik paasisaqarit <http://www.su.dk/>.

**Ilinniagaqarnersiuteqarnissamik qinnuteqaatit**

Inuussutissarsiutigalugu timmiartortartunngorniarninni nunatta avataani ilinniakkanut ilinniagaqarnersiuteqarnissamik qinnuteqarfissamut immersuiffissamik immersuinikkut qinnuteqarsinnaavutit, maana: <https://www.sullissivik.gl/Forms/USF_Uddannelsesstoette_saerydelser_i_udlandet_herunder_Danmark>

Qinnuteqarnissamik immersuiffissaq uunga nassiunneqassaaq ilh@sumut.dk Københavnimi Kalaallit Illuutaannut kingusinnerpaamik 1. marts.

Qinnuteqarnissamut immersuiffissaq imminut pillutit allaaserisamik ilaqartinneqassaaq. Qinnuteqaatit Kalaallit Illuanni ilinniarnermut siunnersuisunit suliarineqassaaq, tassani nalilersorneqassalluni Namminersorlutik Oqartussat Kalaallit Nunaata avataani ilinniarnissamut ilinniagaqarnersiuteqarnsissamut piumasaqaatit naammassisimaneritit. Tiguneqarnissamut piumasaqaatit naammassisimagukkit aprilip qeqqata missaani ilinniagaqarnersiuteqalernissamut neriorsuummik piumasaqaatitalimmik nassinneqassaatit, qinnuteqaatit taassuma kingorna Air Greenlandimut inaarutaasumik aalajagingassanngorlugu tunniunneqassaaq.

Nunatta avataani ilinniagaqarnersiutit pillugit paasissutissat amerlanerusut uani takukkit: <https://www.sullissivik.gl/Emner/Uddannelse/Uddannelser/Videregaaende-uddannelser-paa-saerlige-vilkaar>

**Inissiaq**

Air Greenland inimik pisatsersukkamik attartortakkamik ikiuussinnaapput, ilinniartullu ilinniarnermini maanna akilertassavaa 3.200 kr./ilinniagaqarnersiuteqarnerup nalaani qaammammusiassat.

**Attavissaq**

Kalaallit Illuutaat - Det Grønlandske Hus

Tlf.: +45 33 91 12 12

E-Mail: illu@sumut.dk